Tiszavasvári Város Önkormányzata

Képviselő-testületének

226/2026. (VII.30.) Kt. számú 

határozata

A tiszavasvári 5897/8, 5897/9 és 5897/10 helyrajzi számú ingatlanokra kötendő adásvételi szerződés tervezet jóváhagyásáról
Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 107.§-ban foglalt hatáskörében eljárva az alábbi határozatot hozza:

A Képviselő-testület jóváhagyja a Tiszavasvári Város Önkormányzata tulajdonában lévő tiszavasvári 5897/8, 5897/9 és 5897/10 helyrajzi számú, beépítetlen terület” megnevezésű önkormányzati ingatlanok értékesítésére - a 4552 Napkor, Ilona u. 16. szám alatti székhelyű - PINTYE és PINTYE Építőipari, Szolgáltató és Kereskedelmi Bt-vel kötendő adásvételi szerződést a határozat 1. mellékletében szereplő tartalommal.

Felhatalmazza a polgármestert az adásvételi szerződés aláírására.

Határidő: esedékességkor



Felelős: Balázsi Csilla polgármester


Balázsi Csilla 
dr. Kovács János


polgármester 
jegyző

226/2026. (VII.30.) Kt. határozat melléklete
ADÁSVÉTELI SZERZŐDÉS

Amely egyrészről: 
Tiszavasvári Város Önkormányzata (adószám: 15732468-2-15, statisztikai számjel: 15732468-8400-321-15, törzskönyvi azonosító szám: 73462, képviseli: Balázsi Csilla polgármester) 4440 Tiszavasvári, Városháza tér 4. szám, mint eladó (a továbbiakban: eladó) másrészről
PINTYE ÉS PINTYE Bt. (Cg.: 15-06-093890; statisztikai számjel: 22266648-4341-117-15; adószám: 22266648-2-15; Nyilvántartó hatóság: Nyíregyházi Törvényszék Cégbírósága; képviseli: Pintye Dávid ügyvezető) 4552 Napkor, Ilona utca 16. szám alatti társaság, mint vevő (a továbbiakban vevő) között jött létre alulírott helyen és napon az alábbi feltételek mellett:

1. Szerződő felek rögzítik, hogy eladó 1/1 arányú kizárólagos tulajdonát képezi a Tiszavasvári belterület 5897/8 hrsz.-ú, 269 m2 alapterületű, kivett beépítetlen terület megjelölésű, a valóságban 4440 Tiszavasvári, Hableány utca 76. szám alatt található ingatlan. 

Eladó 1/1 arányú kizárólagos tulajdonát képezi a Tiszavasvári belterület 5897/9 hrsz.-ú, 250 m2 alapterületű, kivett beépítetlen terület megjelölésű, a valóságban 4440 Tiszavasvári, Hableány utca 74. szám alatt található ingatlan.

Eladó 1/1 arányú kizárólagos tulajdonát képezi a Tiszavasvári belterület 5897/10 hrsz.-ú, 250 m2 alapterületű, kivett beépítetlen terület megjelölésű, a valóságban 4440 Tiszavasvári, Hableány utca 72. szám alatt található ingatlan.

Szerződő felek a fentiekben körülírt ingatlanokra vonatkozó tulajdoni lapokat megtekintették, a feltüntetett adatok valóságtartalmáról meggyőződtek.

A Tiszavasvári Város Önkormányzat Képviselő-testülete 189/2026. (VI.25), 190/2026. (VI.25), 191/2026. (VI.25) Kt. számú határozataiban döntött a fenti ingatlanok vevő részére történő értékesítésében, tekintettel arra, hogy az ingatlanokkal kapcsolatban lefolytatott nyilvános licittárgyalásokon a vevő ajánlotta a legmagasabb vételárat.

Vevő kijelenti, hogy az adásvételi szerződés tárgyát képező ingatlanokat megtekintette, jelen szerződést az ingatlanok állapotának ismeretében köti meg, azokat jelenlegi állapotában a szerződés teljesítéseként elfogadja. Eladó kijelenti és szavatolja, hogy a vevőt az ingatlanokkal kapcsolatban minden lényeges tulajdonságról és tudnivalóról tájékoztatta és az ingatlanoknak általa ismert rejtett hibája nincsen.

Eladó szavatol azért, hogy az ingatlanokra a szerződés megkötésének időpontjában harmadik személynek nem áll fent olyan joga, amely a vevő tulajdonszerzésének és az ingatlanok birtokbavételének, használatának akadályát képezné, vagy azt meghiúsítaná. Ennek fennállása esetén a vevő jogosult a jelen szerződéstől külön indokolás nélkül elállni, és a jelen szerződésben, valamint a jogszabályokban megállapított jogkövetkezményeket alkalmazni (foglaló, kamat, kártérítés…) Egyebekben az eladó kijelenti, hogy az ingatlanok per-, teher- és igénymentesek. 

2. Eladó eladja, a vevő pedig megtekintett állapotban megvásárolja a fentebb részletesen megjelölt ingatlanokat összesen bruttó 5.225.770.-Ft., azaz ötmillió kettőszázhuszonötezer-hétszázhetven forint összegű vételárért, számla ellenében. Szerződő felek az 1. pontban körülírt ingatlanok 1/1 tulajdoni hányadának vételárat Tiszavasvári Város Önkormányzat Képviselő-testületének 189/2026. (VI.25.), 190/2026. (VI.25.), 191/2026. (VI.25.) Kt. számú határozataiban foglaltaknak megfelelően állapítják meg.

Szerződő felek a Tiszavasvári belterület 5897/8 hrsz.-ú ingatlan vételárát bruttó 1.701.520.-Ft., azaz egymillió hétszázegyezer-ötszázhúsz forint összegben (1.339.780.-Ft. + 27% ÁFA), 

Tiszavasvári belterület 5897/9 hrsz.-ú ingatlan vételárát bruttó 1.793.875.-Ft., azaz egymillió hétszázkilencvenháromezer-nyolcszázhetvenöt forint összegben (1.412.500.-Ft. + 27% ÁFA),

Tiszavasvári belterület 5897/10 hrsz.-ú ingatlan vételárát bruttó 1.730.375.-Ft., azaz egymillió hétszázharmincezer-háromszázhetvenöt forint összegben (1.362.500.-Ft. + 27% ÁFA) határozzák meg.

A felek kijelentik, hogy a vételárat alku során alakították ki, azt kölcsönösen és kifejezetten értékarányosnak, valamint megfelelőnek tartják. 

Felek egybehangzóan kijelentik, hogy az ingatlanok vételára arányban áll azok forgalmi értékével, amelyet felek ezen szerződés megkötését követően a jövőben sem tesznek egymás között vitássá. A Felek már a jelen okiratban kizárják a jelen adásvételi szerződés – a Ptk. 6:98. §-a szerinti feltűnő értékaránytalanság jogcímén történő – megtámadását, a megtámadás jogáról a jövőre nézve is feltétlenül és visszavonhatatlanul lemondanak. A felek a szolgáltatást és az ellenszolgáltatást egymással arányban állónak tekintik.

A vételár megfizetése körében a szerződő felek az alábbiak szerint rendelkeznek: 

A vevő fent megjelölt vételár összegét, azaz bruttó 5.225.770.-Ft., azaz ötmillió kettőszázhuszonötezer-hétszázhetven forint összegű vételárat jelen okirat aláírásával egyidejűleg fizeti meg az eladó részére átutalásos formában, eladó által OTP Bank Nyrt.-nél vezetett 11744144-15404761 pénzforgalmi számlájára.  Eladó az összeg átvételének tényét jelen szerződés aláírásával is elismeri és nyugtázza.

Az utalások akkor tekinthető teljesítettnek, amikor az az eladó fentiekben megadott bankszámláján jóváírásra került. Az eladó a vételár megfizetésének e módját jóváhagyólag elfogadja, azt saját kézhez történő teljesítésnek ismeri el. 

3. Az eladó köteles a jogügylet tárgyát képező ingatlanokat annak valamennyi tartozékával és alkotórészével együtt a vevő birtokába bocsátani jelen okirat aláírásával egyidejűleg, aki ezt követően jogosul azokat kizárólagosan használni, hasznait húzni, de ettől kezdve köteles a terheit is viselni. Szerződő felek rögzítik, hogy az ingatlanok mély fekvésű területen találhatóak, nincsenek feltöltve, közművesítve, földmérő által kimérve, a szennyvízcsatornára történő csatlakozás lehetősége nincs biztosítva. Az ingatlanok feltöltése, földmérő által történő kimérése, közművesítése a vevő feladat, melyet saját költségen vállal elvégezni. Eladó szavatol azért, hogy az ingatlanokat adótartozás vagy más adók módjára behajtható köztartozás nem terheli. Abban az esetben, ha a birtokbaadást megelőző időszakra vonatkozóan mégis felmerülne bármilyen ilyen jellegű tartozás, úgy annak kifizetéséért az eladó saját pénzeszközei felhasználásával köteles helytállni. Eladó egyidejűleg kijelenti, hogy az ingatlanok nem székhelye, fióktelepe, telephelye egyetlen gazdasági társaságnak, civil szervezetnek sem. Szerződő felek rögzítik ugyanakkor, hogy a vétel tárgyát képező ingatlanok a 176/2008. (VI. 30.) Kormányrendelet hatálya alá nem tartoznak, ezért energetikai tanúsítvány készítése nem kötelező.
4. Az eladó jelen szerződés aláírásával feltétlen és visszavonhatatlan hozzájárulását adja ahhoz, hogy a jogügylet tárgyát képező ingatlanokra (Tiszavasvári belterület 5897/8 hrsz., Tiszavasvári belterület 5897/9 hrsz., Tiszavasvári belterület 5897/10 hrsz.) a vevő tulajdonjogát jegyezzék be az ingatlan-nyilvántartásba adásvétel jogcímén 1/1 tulajdoni arányban, valamint tulajdonjogának feltétlen és visszavonhatatlan ingatlan-nyilvántartási törléséhez. Vevő feltétlen és visszavonhatatlan módon hozzájárul ahhoz, hogy fent meghatározott ingatlanok tekintetében 1/1 arányú tulajdonjoga az ingatlan-nyilvántartásba bejegyzésre kerüljön, illetve feltétlen és visszavonhatatlan módon kéri és hozzájárul, hogy fent meghatározott ingatlanok tekintetében eladó 1/1 arányú tulajdonjoga az ingatlan-nyilvántartásból törlésre kerüljön.
5. Vevő jelen okirat álírásával vállalja az 1. pontban körülírt ingatlanoknak, jelen szerződés aláírásától számított négy éven belül történő beépítését. Szerződő felek jelen szerződés aláírásával feltétlen és visszavonhatatlan hozzájárulásukat adják ahhoz, hogy a jogügylet tárgyát képező ingatlanokra (Tiszavasvári belterület 5897/8 hrsz., Tiszavasvári belterület 5897/9 hrsz., Tiszavasvári belterület 5897/10 hrsz.) beépítési kötelezettség kerüljön bejegyzésre az ingatlan-nyilvántartásba Tiszavasvári Város Önkormányzat jogosult javára az ingatlanok 1/1 tulajdoni hányadára.

Szerződő felek továbbá jelen szerződés aláírásával feltétlen és visszavonhatatlan hozzájárulásukat adják ahhoz, hogy a jogügylet tárgyát képező ingatlanokra (Tiszavasvári belterület 5897/8 hrsz., Tiszavasvári belterület 5897/9 hrsz., Tiszavasvári belterület 5897/10 hrsz.) a jelen pontban körülírt beépítési kötelezettség biztosítása érdekében elidegenítési és terhelési tilalom kerüljön bejegyzésre az ingatlan-nyilvántartásba Tiszavasvári Város Önkormányzat jogosult javára az ingatlanok 1/1 tulajdoni hányadára.

A jelen pontban szabályozott beépítési kötelezettség teljesítésének meghiúsulása esetére szerződő felek az Önkormányzat, mint eladó javára visszavásárlási jogot kötnek ki a Polgári törvénykönyvről szóló 2013. évi V. tv. (Ptk.) 6:224.§ rendelkezései szerint.

Szerződő felek a jelen szerződés aláírásával feltétlenül és visszavonhatatlanul hozzájárulnak ahhoz, hogy az adásvétel tárgyát képező ingatlanokra az eladó javára a visszavásárlási jog 4 év, azaz négy éves időtartamra, az ingatlan-nyilvántartásba bejegyzésre kerüljön.

6. Eladó képviseletében Balázsi Csilla polgármester kijelenti, hogy Tiszavasvári Város Önkormányzat Képviselő-testületének a jelen szerződés mellékletét képező 189/2026. (VI.25.), 190/2026. (VI.25.), 191/2026. (VI.25.) Kt. számú határozataival döntött arról, hogy a jogügylet tárgyát képező ingatlanokat értékesíti vevő részére.

Vevő büntetőjogi felelőssége tudatában kijelenti, hogy magyarországi székhellyel rendelkező belföldi jogi személy, rendelkezési képességét jogszabály, vagy egyéb szerződési rendelkezés nem korlátozza és nem zárja ki, a társaság jelen képviselője jelen okirat megkötésére jogosult, korlátozás alá nem esik. A jelen szerződés költségeit, az ingatlan-nyilvántartási eljárás díját és a visszterhes vagyonátruházási illetéket a vevő viseli.
Vevő vállalja, hogy az ingatlanokon a szerződés illetékkiszabásra történő bemutatásától számított 4 éven belül lakóházat épít. Ezen tényre tekintettel, a vevő az illeték kiszabásánál kéri az 1990. évi XCIII. tv. 26.§ (1) bekezdés a) pontja alapján illetékmentességének megállapítását.
7. Szerződő felek megállapítják és eljáró ügyvéd tájékoztatja a feleket, hogy a helyi önazonosság védelméről szóló 2025. évi XLVIII. törvény alapján az érintett ingatlan fekvése szerinti önkormányzat nem alkotott (honlapján nem tett közzé) a törvény szerinti jogvédelmi eszköz bevezetésére önkormányzati rendeletet. Ellenjegyző ügyvéd tájékoztatja feleket a helyi önazonosság védelméről szóló 2025. évi XLVIII. törvény rendelkezéseiről, különösen arról, hogy az ingatlan fekvése szerinti önkormányzat jogvédelmi eszközei birtokában az ingatlanszerzést vagy a lakcímlétesítést szabályozó rendeletet alkothat. Előbbi elővásárlási jog alapításával járhat, utóbbi megtilthatja, feltételhez, betelepülési hozzájárulás megfizetéséhez kötheti a településen a lakcímlétesítést. Az adásvételi szerződést nyolc napon belül kell a jegyző részére megküldeni, a jegyző közzéteszi és közli a szerződést a jogosultakkal, akik a közlést (közzétételt) követő naptól számított 30 napon belül jogosultak élni elővásárlási jogukkal. Szerződő felek lenti aláírásukkal igazolják, hogy jelen szerződés aláírásakor az ingatlan fekvése szerinti önkormányzat vonatkozásában jogvédelmi rendelet nincs hatályban. A helyi önazonosság védelméről szóló 2025. évi XLVIII. törvény 3.§ a) pontja értelmében vevő nem minősül betelepülőnek, így vele szemben a helyi önazonosság védelmi eszközei nem gyakorolhatóak, tulajdonszerzése akadályba nem ütközik.

8. Szerződő felek (Eladó és Vevő) megbízást adnak Dr. Magyar Attila ügyvéd (4400 Nyíregyháza, Dózsa György u. 5. 2/2.) részére a szerződéssel kapcsolatos képviseletüknek Nyíregyházi Járási Hivatal Földhivatali Főosztály előtt történő ellátására, valamint a szerződés elkészítésére ellenjegyzésére. Eljáró ügyvéd a megbízást elfogadja. Szerződő felek jelen szerződés aláírásával hozzájárulnak személyes adataik kezeléséhez, másolásához és jelen szerződés teljesítése érdekében annak harmadik fél részére történő továbbításához, valamint jelen jogügylettel kapcsolatban jogszabály által előírt adataik szerződésben való feltüntetését nem tekintik személyes adatok védelme megsértésének. 

Szerződő felek kijelentik továbbá, hogy jelen okiratot tekintik ügyvédi tényvázlatnak, ezért annak külön szövegezett példányát nem kérik, ugyanakkor kijelentik, hogy eljáró ügyvédtől az adózási, valamint az illetékfizetéssel kapcsolatos tanácsadást nem kértek, jelen megbízás arra nem terjed ki. Szerződő felek rögzítik, hogy a szerződés teljes ügyleti akaratukat tartalmazza, a szerződés tartalmát annak aláírását megelőzően kellő időben megismerték, az abban foglaltakat magukra nézve kötelezően ismerik el. A felek kijelentik, hogy az eljáró ügyvéd a jogügylettel kapcsolatos összes lényeges körülményről tájékoztatást, kioktatást adott. Szerződő felek rögzítik, hogy valós, kinyilvánított szándékukat, akaratukat jelen okirat teljes terjedelmében és mindenre kiterjedően tartalmazza, azt az eljáró ügyvéd teljes terjedelmében és mindenre kiterjedően feltárta, tisztázta, valamint tudomásul veszik, hogy az eljáró ügyvéd a fentiek szerint kinyilvánított akaratukat, nyilatkozataikat valóságosnak és hitelesnek elfogadva jár el. 

Szerződő felek jelen okirat aláírásával kijelentik, hogy eljáró ügyvéd számukra a jelen szerződésben foglalt jogügylet valamennyi lehetséges kockázati tényezőjét részletesen feltárta, kérdéseiket megválaszolta. Felek rögzítik, hogy eljáró ügyvéd kifejezetten felhívta Felek figyelmét arra, hogy jelen okiratot az aláírás előtt olvassák el. Felek jelen okirat aláírásával kijelentik, hogy a fenti felhívást tudomásul vették, jelen szerződést az aláírás előtt – eljáró jogi képviselő általi felolvasást követően – elolvasták, annak egy eredeti példányát átvették. 

Felek kérik a Földhivatalt, hogy a határozatot közvetlenül számukra, és az eljáró ügyvéd számára is küldje meg, tekintettel arra, hogy az ügyvédi megbízás nem terjed ki a földhivatali határozatok szerződő felek részére történő kézbesítésére.

Felek tudomással bírnak arról, hogy a jelen szerződéshez tartozó B400E adatlapot a vagyonszerző fél/vevő köteles megfelelően kiállítani és elektronikus úton a NAV részére benyújtani.

9. Jelen szerződésben nem szabályozott kérdésekben a Ptk. adásvételre vonatkozó szabályai az irányadóak.

10. Szerződő felek az információs önrendelkezési jogról és az információszabadságról szóló 2011. évi CXII. tv. szerint hozzájárulnak, hogy az eljáró ügyvéd a jelen szerződés fejlécében rögzített adatokat kezelje. Okiratot készítő ügyvéd tájékoztatja a feleket, hogy a Pénzmosás és terrorizmus finanszírozásának megelőzéséről és megakadályozásáról szóló 2017. évi LIII. tv.- továbbiakban: új Pmt.-, valamint a vonatkozó kamarai szabályzatok rendelkezései alapján azonosítási, ügyfél-átvilágítási kötelezettség terheli, a felek adatai illetve az esetlegesen képviseletükben eljáró személyek vonatkozásában. 

Felek adatai az új Pmt. rendelkezései alapján jelen szerződésben kerülnek rögzítésre, felek adatszolgáltatása és az általuk bemutatott személyazonosság igazolására az új Pmt. szabályai szerint alkalmas okiratok bemutatása alapján. A felek, valamint az okiratszerkesztő ügyvéd az ügyvédi tevékenységről szóló 2017. évi LXXVIII. tv. 28.§ (6) bekezdésére figyelemmel megállapodnak abban, hogy jelen szerződésből fakadó, okiratszerkesztő ügyvédre háruló kötelezettség megszegése esetén az okiratszerkesztő ügyvéd szerződésszegésért való felelősségét és az így okozott kár mértékét a megbízott ügyvéd kötelező felelősségbiztosítása káreseményenkénti legmagasabb összegére korlátozzák, így az ügyvéd kártérítési felelőssége körében nem köteles megtéríteni az általa okozott kárnak az ügyvédi kötelező felelősségbiztosítása káreseményenkénti legmagasabb összegét meghaladó részét. Eljáró ügyvéd tájékoztatja a feleket a kötelező felelősségbiztosításáról, annak mértékéről, melyet a felek megértettek és tudomásul vettek.

11. Szerződő felek önként, befolyástól mentesen engedélyt adnak a jelen okiratot szerkesztő ügyvéd, mint Adatkezelő részére, hogy – az Európai Parlament és a Tanács (EU) 2016/679 Rendeletének (2016. április 27.) – (röviden GDPR) a természetes személyeknek a személyes adatok kezelése tekintetében történő védelméről és az ilyen adatok szabad áramlásáról szóló rendelet értelmében – jelen szerződés teljesítése és a Földhivatali eljárásban való képviseletük ellátása érdekében a szerződésben foglalt személyes adatokat kezelje és elévülési ideig (5 év) tárolja.

12. Felek rögzítik, hogy jelen szerződés az ügyvédi tevékenységről szóló 2017. évi LXXVIII. tv. 43.§ (4) bekezdése szerint került aláírásra, azaz az ellenjegyzett papíralapú okirat egyes oldalait a feleknek nem kell kézjegyükkel (szignó) ellátnia, ha az ellenjegyző ügyvéd a papíralapú okirat lapjait úgy fűzi össze, hogy az az okirat sérelme nélkül ne legyen megbontható.

Szerződő felek a jelen szerződést elolvasás és értelmezés után, mint akaratukkal és nyilatkozatukkal mindenben megegyezőt helybenhagyólag aláírták.

Nyíregyháza, 2026. ------------.

Tiszavasvári Város Önkormányzat eladó



         PINTYE ÉS PINTYE Bt. vevő
         képviseli: Balázsi Csilla Polgármester 



         képviseli: Pintye Dávid ügyvezető
A fenti okiratot készítettem és ellenjegyzem, Nyíregyházán, 2026. ----------------. napján: Dr. Magyar Attila ügyvéd (kamarai azonosító: 36073191)

